钦定古今图书集成/明伦汇编/官常典/第399卷 > 薛宗铠
## 钦定古今图书集成/明伦汇编/官常典/第399卷 > 薛宗铠

按《明外史》本传：“宗铠，字子修，行人司正侃从子也。嘉
靖二年，与从父侨同举进士，授贵溪知县，补将乐，调
建阳。求朱子后，复之，以主祀事。岁饥，赈仓粟先发。后
闻给由赴京，留拜礼科给事中，以逋赋还任。至则民争输课，更最，仍召入垣，再迁户科左给事中。吏部尚
书汪𬭎以私憾斥王臣等，宗铠白其枉，语具《戚贤传》。”
其后𬭎愈骄。会御史曾翀、戴铣劾南京尚书刘龙、聂
贤等九人，𬭎覆疏具留之。帝召大学士李时言𬭎有
私，留三人而斥其六。宗铠与同官孙应奎复言：“𬭎肆
奸植党，擅主威福，巧庇龙等，上格明诏，下负公论，且
纵二子为奸利。”𬭎疏辨乞休。帝不许。而给事御史翁
溥、曹逵等更相继劾𬭎，𬭎又抗辨，且极诋宗铠等挟
私。翀复言：“𬭎一经论劾，辄肆中伤，诤臣杜口已三年，
蔽塞言路，罪莫大，乞立正厥辟。”帝果罢𬭎官，而责宗
铠言不早。又恶翀“诤臣杜口”语，执下镇抚司鞫讯。词
连应奎、逵及御史方一桂，皆杖阙下。斥宗铠、翀一桂
为民。镌应奎、溥、逵等级，调外，宗铠翀死杖下，时十四
年九月朔也。隆庆初，复宗铠官，赠太常少卿。